**Hjælpeark til Midfaste Søndag (I)**

*Formålet med dette hjælpeark er at hjælpe os på vej til at forstå mere af de bibelske tekster.*

I salmebogen side 1089 kan du følge med i læsningerne fra Bibelen.

Epistlen skriver apostlen Paulus i sit andet brev til korintherne (9,6-11):

I dette afsnit af sit brev opfordrer Paulus sin menighed til at være gavmild i alle ting. Det betyder, at det er bedre, de deler alle ting (både mad og penge) med hinanden end at de sparer op og kun tænker på sig selv. Ligesom Gud giver mange gode gaver og skænker en overflod af daglige ting, skal menigheden også give ud af deres overflod til enhver, der måtte have behov for det. Risikoen ved ikke at dele, er at penge bliver en afgud.

* De første 5 bøger i Bibelen menes at være skrevet af Moses – derfor kaldes de Mosebøgerne.
* Femte Mosebog er den sidste af Mosebøgerne.
* Det land, Herren havde lovet Moses, var Kana’aens land. I søndags mødte Jesus en kana’anæisk kvinde, som han i første omgang afviste at have noget med at gøre.
* *Manna* var den mirakuløse spise fra Himlen, som Israels Gud gav israelitterne til føde under opholdet i ørkenen. Mannaen hørte op i det øjeblik, Israel betrådte Kanaans jord (Josvabogen 5,12).

Denne hellige lektie skrives i Femte Mosebog 8,1-3:

Guds udvalgte folk (israelitterne) skulle afprøves, så han kunne se, om de var værdige til at få et nyt liv i det lovede land. Igen og igen brokker folket sig over, at Moses tog dem med ud fra Egypten, hvor de dog havde mad og nogenlunde leveforhold, selvom de var slaver. I 40 år vandrede de rundt i ørkenen og oplevede stor modgang. Men ligesom Gud lod dem sulte, gav han dem også mad, så de skulle lære at stole på Gud.

Dette hellige evangelium skriver evangelisten Johannes (6,1-15): At Jesus udfører bespisningsunderet er ikke så underligt, når man tænker på, at han også gjorde et under med at lave vand til vin (Joh 2). Selv blev han født i Betlehem; byens navn er hebraisk og betyder på dansk: Brødhus. Jesus var vild med mad, og faktisk gav han sig selv som brød og vin til næring for tro, håb og kærlighed hos sine disciple.

Derfor får vi brød og vin ved nadveren, og det er et symbol på, at Jesus med mad styrker vores tro, håb og kærlighed. Han giver os bogstaveligt talt noget af sig selv, så vi får del i ham.

* Johannes: forfatter til det fjerde evangelium i Det nye Testamente. Han brugte et meget poetisk sprog til at forkynde evangeliet.
* *Evangelium* = Det glædelige budskab.
* T*iberias Sø* – Jesus vandrede på den
* Jøderne fejrede i påsken, at de blev befriet fra slaveriet i Egypten.
* Denar = en romersk sølvmønt (uvist værdi)
* 12 kurve = én kurv for hver af Israels 12 stammer. De tolv stammer blev grundlagt ud fra antallet af Jakobs sønner. Jakob blev også kaldt *Israel*.
* *Profeten* = Jøderne levede i forventning om, at Gud ville sende en ny Moses, der skulle redde dem fra romernes besættelse af Israel. Den nye Moses skulle etablere et større og mægtigere jordisk rige end nogensinde før med fred og velstand.
* *Epistel* = brev
* *Apostel* = en person, som var særligt udvalgt af Jesus.
* Paulus forkyndte kristendommen for jøder men især også for hedninge (altså dem, der ikke var jøder).
* Det andet brev til den kristne menighed i Korinth er skrevet omkring år 54.
* Byen Korinth var en rig havneby i Grækenland.